钦定古今图书集成/明伦汇编/氏族典/第261卷 > 王胄
## 钦定古今图书集成/明伦汇编/氏族典/第261卷 > 王胄

按《隋书王胄传》：“胄字承基，琅邪临沂人也。祖筠，梁太
子詹事。父祥，陈黄门侍郎。胄少有逸才，仕陈，起家鄱
阳王法曹参军，历太子舍人，东阳王文学。及陈灭，晋
王引为学士。仁寿末，从刘方击林邑，以功授帅都督。
大业初，为著作佐郎，以文词为炀帝所重。帝尝自东
都还京师，赐天下大酺，因为五言诗，诏胄和之。帝因”
谓侍臣曰：“气高致远，归之于胄，词清体润，其在世基，
意密理新，推庾自直，过此者未可以言诗也。”帝所有
篇什，多令继和。与虞绰齐名，同志友善。于时后进之
士，咸以二人为准的。从征辽东，进授朝散大夫。礼部
尚书杨元感虚襟与交，数游其第。及元感败，与虞绰
俱徙边，胄遂亡匿，潜还江左，为吏所捕，坐诛，时年五
十六。所著《词赋》，多行于世。